P r e d k l a d a c i a   s p r á v a

I.	Oficiálna návšteva predsedu vlády SR Roberta Fica vo Vietnamskej socialistickej republike (VSR) sa uskutočnila v dňoch 25. - 28. októbra 2008. Predsedu vlády sprevádzal minister zahraničných vecí SR Ján Kubiš, minister hospodárstva SR Ľubomír Jahnátek a poslanec Národnej Rady SR Pavol Pavlis. Súčasťou vládnej delegácie boli aj predstavitelia podnikateľskej komunity SR.
V priebehu návštevy predseda vlády R. Fico rokoval s predsedom vlády Vietnamu Nguyen Tan Dungom a bol prijatý predsedom Národného zhromaždenia Nguyen Phu Trongom a generálnym tajomníkom ÚV KSV Nong Duc Manhom. Ďalej sa zúčastnil na stretnutí predstaviteľov slovenskej a vietnamskej podnikateľskej komunity a stretol sa  s vietnamskými občanmi, ktorí pracovali alebo študovali na Slovensku. Súčasťou programu boli aj rokovania s predstaviteľmi provincie Quang Ninh.
Dňa 28. októbra 2008 predseda vlády SR R. Fico slávnostne otvoril Veľvyslanectvo SR v Hanoji. Vietnamská strana potvrdila zámer otvoriť zastupiteľský úrad na úrovni veľvyslanectva v Bratislave v roku 2009. 
Počas návštevy bola podpísaná dohoda o zamedzení dvojitého zdanenia a predchádzaní daňovému úniku v daniach z príjmov, štatút slovensko-vietnamskej spoločnej komisie pre ekonomickú spoluprácu na úrovni ministerstiev hospodárstva a protokol o porozumení a spolupráci na úrovni ministerstiev práce a sociálnych vecí.
Návšteva bola úspešne využitá na podporu prioritných záujmov SR voči Vietnamu a na ďalší rozvoj slovensko-vietnamských vzťahov a spolupráce predovšetkým v hospodárskej oblasti, vrátane podpory konkrétnych projektov, ako aj na výmenu názorov na spoluprácu medzi EÚ a Vietnamom a na aktuálne medzinárodné otázky. 

II.	V dňoch 24. - 25. októbra 2008 sa v Pekingu konala 7. vrcholová schôdzka procesu „Stretnutie Ázia-Európa“ (summit ASEM7). Stretnutiu hláv štátov a predsedov vlád predsedal čínsky predseda vlády Wen Jiabao. Slovenskú delegáciu z poverenia predsedu vlády Slovenskej republiky viedol minister zahraničných vecí Ján Kubiš. 

Diskusii dominovala aktuálna téma súčasnej finančnej krízy a jej dopadov na medzinárodnú ekonomiku. Minister J. Kubiš v rámci hlavnej diskusnej témy „Medzinárodná ekonomika a finančná situácia“ predniesol príspevok zameraný na hľadanie krátkodobých i strednodobých odpovedí na súčasnú globálnu finančnú krízu a hospodársku recesiu. 
		Summit ASEM7 prispel k posilneniu spolupráce medzi členskými krajinami ASEM pri hľadaní riešení problémov a výziev, ktorým čelí medzinárodné spoločenstvo. Účastníci summitu potvrdili strategický význam procesu ASEM pre rozvoj dialógu a spolupráce medzi Áziou a Európou na báze partnerstva a výhodnosti s cieľom dosiahnuť trvalo udržateľný rozvoj na oboch kontinentoch. Nasledujúci summit ASEM8 sa uskutoční v r. 2010 v Belgicku.

		Účasť ministra zahraničných vecí SR na summite ASEM7 bola využitá i na bilaterálne stretnutia s partnermi z Indonézie, Kórejskej republiky a Mongolska.

Vzhľadom na informatívny charakter materiálu sa k nemu neuskutočnilo medzirezortné pripomienkové konanie.